**รู้ทันมะเร็ง : ตัดเต้านมป้องกันมะเร็ง**

**รู้ทันมะเร็ง : ตัดเต้านมป้องกันมะเร็ง : นพ.วีรวุฒิ อิ่มสำราญ**

                      เป็นข่าวฮือฮาเมื่อช่วง 2 สัปดาห์ก่อนไม่ใช่เฉพาะแต่ในเมืองไทยเรา แต่ดังกระฮึ่มไปทั่วโลกเมื่อนางเอกสาวสุดเซ็กซี่วัย 37 ปี แองเจลินา โจลี ออกมายืนยันว่าเธอยอมตัดเต้านมทิ้งทั้งสองข้างเพื่อป้องกันไม่ให้เป็นมะเร็งเต้านมเพราะเธอมีความเสี่ยงสูงที่จะเป็นมะเร็งชนิดนี้ ทำเอาหนุ่มเล็กหนุ่มใหญ่ทั่วโลกออกอาการเสียดายของ ในขณะที่หญิงไทยจำนวนหนึ่งเกิดอาการหวาดระแวงอยากจะตัดเต้าทิ้งเลียนแบบคนดังกับเขาบ้าง

                      ก่อนอื่นต้องขอเน้นย้ำกันตั้งแต่เริ่มต้นเลยว่าวิธีการตัดเต้านมทิ้งเพื่อหวังผลเรื่องที่จะไม่ต้องเป็นมะเร็งเต้านมนั้น ยังไม่เป็นวิธีการป้องกันที่เป็นมาตรฐานยังไม่เป็นที่ยอมรับกันในวงกว้างแต่อย่างใด เพราะถึงจะตัดเต้านมออกทั้งสองข้างออกแล้วก็ตาม ก็ยังมีเซลล์เต้านมหลงเหลือตกค้างอยู่ตามเนื้อเยื่อใต้ผิวหนังและตามกล้ามเนื้ออยู่วันยังค่ำ เรียกว่าลดโอกาสเป็นมะเร็งเต้านม 90 เปอร์เซ็นต์แต่ก็ยังมีโอกาสเป็นมะเร็งเต้านมประมาณ 5 เปอร์เซ็นต์จากเซลล์เนื้อเต้านมที่ยังหลงเหลืออยู่ ส่วนสาเหตุสำคัญที่ทำให้นางเอกคนสวยต้องยอมสละของรักของสงวนก็เพราะเธอมีความผิดปกติของยีนที่เกี่ยวข้องกับการเกิดมะเร็งเต้านมและมะเร็งรังไข่ คือยีนบีอาร์ซีเอ 1 ซึ่งคนที่มีความผิดปกติของยีนตัวนี้มีความเสี่ยงที่จะเป็นมะเร็งเต้านมสูงถึง 87 เปอร์เซ็นต์และเสี่ยงที่จะเป็นมะเร็งรังไข่ 50 เปอร์เซ็นต์ ยืนยันได้จากที่มารดาของเธอเสียชีวิตจากมะเร็งเต้านมด้วยวัยเพียง 56 ปี นอกจากนั้นยายของเธอก็เสียชีวิตจากมะเร็งรังไข่ ล้วนเป็นเหตุผลสนับสนุนว่าครอบครัวของเธอมีความผิดปกติของยีนตัวนี้และเป็นสาเหตุที่สำคัญของการเกิดมะเร็งของทั้งสองอวัยวะ นอกจากนั้นยังมีความผิดปกติของยีนบีอาร์ซีเอ 2 ที่เพิ่มความเสี่ยงที่จะเป็นมะเร็งเต้านมสูงและมะเร็งรังไข่ด้วยเช่นกัน แต่โอกาสเกิดจะน้อยกว่ายีนตัวแรก

                      ตัวเลขปัจจุบันพบว่าผู้ป่วยมะเร็งเต้านมที่มีสาเหตุเกี่ยวข้องกับกรรมพันธุ์อยู่ที่ประมาณร้อยละ 5-10 ของผู้ป่วยมะเร็งทั้งหมด แต่ที่เกี่ยวข้องกับยีนตัวนี้จากข้อมูลในต่างประเทศพบว่าคนทั่วไปมีโอกาสที่จะมีความผิดปกติของทั้งยีนทั้งสองมีเพียง 1 คนใน 500-1,000 คน โดยเฉพาะในกลุ่มชาวยิวและไอซ์แลนด์ ส่วนในคนไทยมีมากน้อยแค่ไหนยังไม่มีรายงาน แต่จากข้อมูลประชากรในภูมิภาคเอเชียพบว่ามีอัตราการกลายพันธุ์ของยีนทั้งสองตัวนี้น้อยกว่า กลุ่มเสี่ยงที่อาจจะต้องตรวจหายีนทั้งสองตัวนี้ก็เช่น มีสมาชิก 2 คนขึ้นไปในครอบครัวเป็นมะเร็งชนิดเดียวกันหรือเป็นมะเร็งที่เกี่ยวข้องกัน เช่น มะเร็งเต้านม มะเร็งรังไข่ หรือเป็นมะเร็งตั้งแต่อายุน้อยกว่า 45 ปี หรือเป็นมะเร็งหลายตำแหน่งในอวัยวะเดียวกันหรืออวัยวะที่เป็นคู่ เช่น เป็นมะเร็งเต้านม 2 ข้าง เพราะฉะนั้นหญิงไทยก็จงอย่าได้วิตกกังวลจนเกินเหตุ ไม่ต้องตื่นตระหนกแห่กันไปตรวจหาความผิดปกติของยีนสองตัวนี้ เพราะนอกจากค่าใช้จ่ายในการตรวจจะแพงมากแล้วยังใช้ระยะเวลานานกว่าจะได้ผลการตรวจอีกนะครับ...เชื่อผมสิ